Diari Oficial de la Generalitat Valenciana


Sumari del DOGV 5486, del 10-04-2007 (2007/3919)

RESOLUCIÓ de 21 de març de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Consell General del Poder Judicial i la Conselleria de Justícia, Interior i Administracions Públiques per a la implantació i integració en els òrgans judicials situats en el territori de la Comunitat Valenciana de l'aplicació informàtica "Sistema de Gestió Compartida d'Assenyalaments Judicials".
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3919


Data del document
:   21-03-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Justícia, Interior i Administracions Públiques
    * cooperació administrativa
    * informàtica aplicada

Subscrit, després de la tramitació prèvia reglamentària, entre el Consell General del Poder Judicial i la Conselleria de Justícia, Interior i Administracions Públiques, el 19 de febrer de 2007, un Conveni de col·laboració per a la implantació i integració en els òrgans judicials situats en el territori de la Comunitat Valenciana de l'aplicació informàtica "Sistema de Gestió Compartida d'Assenyalaments Judicials", i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0119/2007, i que figura com a annex d'esta resolució.  
València, 21 de març de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre el Consell General del Poder Judicial i la Conselleria de Justícia, Interior i Administracions Públiques, per a la implantació i integració en els òrgans judicials situats en el territori de la Comunitat Valenciana de l'aplicació informàtica "Sistema de Gestió Compartida d'Assenyalaments Judicials".  
A la Ciutat de València, dinou de febrer de dos mil set.  
Reunits  
D'una part, l'Excm. Sr. Carlos Ríos Izquierdo, vocal del Consell General del Poder Judicial, en virtut de les competències atribuïdes per Acord del Ple, de data disset de gener de dos mil set.  
I, d'altra part, l'Honorable. Sr. Miguel I. Peralta Viñes, conseller de Justícia, Interior i Administracions Públiques, en representació de la Generalitat, autoritzat per a la signatura del present Conveni, per acord del Govern Valencià de data quinze de desembre de dos mil sis.  
Exposen  
I. Que entre els qui tenen responsabilitats en l'administració de Justícia, constitueix una prioritat el foment i ús generalitzat de les noves tecnologies, com a eina necessària i imprescindible per a la millora de la Justícia. En aquest, el Consell General del Poder judicial, des de la seua nova constitució, aposta, de forma ferma i decidida, per la incorporació de les noves tecnologies electròniques, informàtiques i telemàtiques a l'àmbit de l'administració de Justícia. Igualment, les administracions públiques, amb competència en mitjans materials al servei de l'administració de Justícia, dediquen importants recursos a la informatització dels òrgans judicials.   
II. La introducció de les noves tecnologies a l'àmbit de l'administració de Justícia, intentant el seu acostament a la realitat ja existent en aquesta matèria en altres àmbits, tant privats com públics, redundarà en una millora del servei que aquella ve obligada a prestar en una societat moderna com la nostra. No hi ha dubte que la garantia, rapidesa i eficàcia que pot proporcionar la utilització de la informàtica i de les comunicacions constitueixen instruments necessaris i imprescindibles per a garantir una Administració de Justícia que no sols estiga d'acord amb uns principis i normes establits a la recerca d'una convivència social justa, sinó que, a més a més, la seua rapidesa puga assegurar la seua eficàcia. La implantació generalitzada de les noves tecnologies de la informació permetrà dinamitzar les comunicacions entre els òrgans jurisdiccionals i amb els distints operadors jurídics, agilitar la tramitació dels processos, així com acostar l'administració de Justícia al ciutadà.  
III. Perquè la incorporació de les noves tecnologies a l'administració de Justícia es duga a terme amb eficàcia, és necessari procedir a una adequada implantació de les aplicacions i eines que es desenvolupen i a la formació del personal al servei de l'administració de Justícia.  
IV. La Comissió d'Informàtica Judicial del Consell del Poder Judicial ha deliberat, en diverses ocasions, sobre l'oportunitat d'escometre el desenvolupament d'un sistema de gestió compartida (agenda) d'assenyalaments, fent-se ressò de la preocupació de fiscals i advocats, a causa de l'elevada proporció de suspensions motivades per incompareixences de representants legals, per coincidència entre convocatòries per a diversos judicis dins del mateix partit judicial. Aquesta circumstància és comuna a la celebració de tots els judicis, vistes o compareixences, però en el cas dels denominats judicis ràpids el problema s'aguditza ja que pot posar en perill la mateixa naturalesa de la iniciativa (agilitar la finalització del procés). Per això, es proposava, amb la finalitat de reduir el nombre d'ajornaments en els judicis per impossibilitat d'assistència d'algun dels intervinents convocats, la confecció d'una eina informàtica que permetera a l'Oficina Judicial conéixer per endavant els buits en les agendes dels convocats i actuar en conseqüència.   
V. Aquesta preocupació va ser compartida pel Ple del Consell General del Poder Judicial que, en la seua sessió de 10 de març de 2004, autoritzà la despesa necessària per a la contractació, per mitjà de procediment obert i concurs, de l'anàlisi, disseny i construcció d'un "Sistema de Gestió Compartida d'Assenyalaments Judicials". El Consell no pretén envair les atribucions i competències de les administracions públiques, competents en mitjans materials al servei de l'administració de Justícia, sinó tan sols constituir el motor o impuls d'una innovació tecnològica a l'àmbit de l'administració de Justícia, mitjançant l'assumpció, pel propi Consell General del Poder Judicial, del cost del desenvolupament de l'expressada eina informàtica, i el seu oferiment posterior a les administracions competents, per a la seua implantació en els òrgans judicials.  
Per tot això les parts han acordat subscriure el present Conveni, amb subjecció a les següents  
Clàusules  
Primera. Objecte del Conveni  
El present Conveni té com a objecte establir una cooperació, entre les parts signants, en el desenvolupament, implantació i integració en els òrgans judicials situats al territori de la Comunitat Valenciana, de l'eina informàtica "Sistema de Gestió Compartida d'Assenyalaments Judicials", l'anàlisi de la qual, disseny i construcció, va ser acordada pel Ple del Consell General del Poder Judicial, en la seua sessió de 10 de març de 2004.  
El sistema a desenvolupar consisteix en la creació d'un sistema de gestió o agenda compartida, dels intervinents en judicis, vistes o compareixences (jutge o magistrat, secretari judicial, fiscal, advocat de l'Estat, representants de les parts personades -advocats, procuradors i graduats socials-, forense, Policia, perits, ), de manera que la fixació de la data i hora d'un assenyalament siga determinat en el moment de major probabilitat d'èxit per part de totes les parts que hi intervenen.  
Les característiques tècniques de l'aplicació es desenvolupen en l'annex d'aquest Conveni.  
Segona. Cessió i implantació de l'aplicació informàtica "Sistema de Gestió Compartida d'Assenyalaments Judicials".  
A. Actuacions que corresponen al Consell General del Poder Judicial:  
1. Posar a disposició de la Conselleria de Justícia, Interior i Administracions Públiques l'eina informàtica "Sistema de Gestió Compartida d'Assenyalaments Judicials".  
2. Prestar l'assessoria tècnica precisa per a una adequada implantació del Sistema.  
3. Assumir la formació de formadors, així com el suport d'incidències de segon nivell.  
B. Actuacions que corresponen a la Conselleria de Justícia, Interior i Administracions Públiques:  
1. Implantar i integrar, en els òrgans judicials de la Comunitat Valenciana, l'eina informàtica "Sistema de Gestió Compartida d'Assenyalaments Judicials".  
2. Facilitar el corresponent equipament a l'usuari, que possibilite la connexió al Sistema.  
3. Assumir l'ajust i parametrització del sistema, amb l'aplicatiu de gestió processal pròpia de la Comunitat.  
4. Mantindre actualitzades les taules mestres d'informació, relatives a les persones que cololaboren en l'administració de Justícia a la Comunitat Valenciana.  
5. Garantir el funcionament del sistema en un entorn segur.  
6. Assumir la formació d'usuaris finals, així com el suport d'incidències de primer nivell.  
Ambdues parts s'obliguen a consultar-se mútuament i sotmetre prèviament als òrgans de seguiment, establits en aquest Conveni, totes les decisions relatives a modificacions o nous desenvolupaments de l'esmentada eina informàtica.  
Tercera. Finançament  
El present Conveni no donarà lloc a contraprestacions financeres entre les parts, les quals assumiran les actuacions que han de realitzar segons el que estableix la clàusula anterior.  
Quarta. Comissió Mixta de Coordinació i Seguiment  
A fi de coordinar les activitats necessàries per a l'execució del present Conveni, així com per a dur a terme la seua supervisió, seguiment i control, es crearà una Comissió Mixta de Coordinació i Seguiment, composta per tres representants de cada una de les parts designades, conforme a les seues respectives normatives institucionals.  
La Comissió es reunirà a instàncies de qualsevol de les parts signants i, almenys, una vegada a l'any, per a examinar els resultats de la cooperació realitzada.  
Finalment, les controvèrsies que puguen sorgir en la interpretació i compliment d'aquest Conveni seran resoltes per la Comissió Mixta de Coordinació i Seguiment.  
Cinquena. Vigència  
La vigència del present Conveni serà indefinida, si bé qualsevol de les parts podrà denunciar-lo posant-ho en coneixement de l'altra, amb tres mesos d'antelació a la data en què es desitja deixar-ho sense efecte.  
I, en prova de conformitat, signen el present Conveni de Col·laboració en quatre exemplars,  
El conseller de Justícia, Interior i Administracions Públiques: Miguel I. Peralta Viñes.  
El vocal del Consell General del Poder Judicial: Carlos Ríos Izquierdo.  
ANNEX  
Les característiques i requisits de l'aplicació informàtica a què es refereix el present Conveni són:  
Requisits funcionals:  
De manera esquemàtica, les funcionalitats de l'eina respon als requisits següents:  
1. Davant de la necessitat de celebrar un judici l'Oficina Judicial, o servei comú corresponent, generarà amb el sistema una proposta d'assenyalament. Dita proposta serà comunicada pels mitjans electrònics de què es dispose en el propi sistema, a tots els intervinents en l'assenyalament. Els receptors de la proposta podran acceptar o objectar la convocatòria. En cas de no respondre, i després d'un determinat període, la proposta es considerarà acceptada.  
2. Transcorregut aquest termini, es cursarà la convocatòria d'assenyalament en ferm, d'acord amb la forma establida en la Llei. El sistema reservarà, per a tots els intervinents convocats, el temps estimat per a la duració del judici, de manera que ulteriors propostes d'assenyalament ho tinguen en compte per a no convocar concurrentment els mateixos intervinents.  
3. El sistema possibilita una gestió adequada dels casos en què la convocatòria o assenyalament es realitze a un col·lectiu (Fiscalia o Policia, per exemple), per mitjà de la gestió o assignació interna dels membres del col·lectiu convocat.  
4. El sistema preveu els diferents perfils d'usuari que es consideren convenients per a la gestió i administració de l'agenda de cada oficina judicial, servici comú o col·lectiu convocat, a l'efecte de períodes de disponibilitat, autoritzacions d'usuaris, etc.,.  
5. El sistema proporciona les facilitats de gestió precises, com ara consultes multicriteri, informes, avisos i alarmes, etc, convenientment particularitzades per als col·lectius i perfils que s'establisquen.  
6. El sistema possibilita la incorporació de les distintes llengües autonòmiques.  
Requisits tècnics de disseny:  
1. El sistema utilitza un explorador Web com a interfície d'usuari, amb arquitectura de tres capes.   
2. El sistema proporciona una interfície de programació a altres aplicacions, com són els sistemes d'informació de gestió processal, per a facilitar la seua integració amb el sistema a desenvolupar.  
3. El sistema utilitzarà la xarxa de comunicacions judicials de la Comunitat Valenciana.   
4. L'accés dels col·lectius no residenciats en seus judicials es realitzarà a través d'Internet.  
Requisits de seguretat:  
1. Es restringirà la utilització de l'aplicació i l'accés a les dades i informacions a les persones autoritzades, mitjançant mecanismes que permeten la identificació, l'autenticació, la gestió de drets d'accés i, si fa al cas, la gestió de privilegis.  
2. S'implantaran mecanismes per a garantir la recuperació i disponibilitat de la informació mitjançant còpies de salvaguarda i traçabilitat de les transaccions realitzades, enfront de pèrdues o alteracions, bé accidentals o bé degudes a manipulacions no autoritzades.  
3. S'assegurarà el compliment dels principis i garanties establits en la Llei Orgànica 15/1999, de 13 de desembre, de Protecció de Dades de Caràcter Personal.  
Requisits d'instal·lació:  
El sistema s'implantarà mitjançant una única instal·lació centralitzada en el Consell General del Poder Judicial, que s'encarregarà de l'administració tècnica del mateix, en tots els aspectes relatius a infrastructura i gestió de programari de base (sistema operatiu, servidor de base de dades, servidor d'aplicacions, gestió d'usuaris, gestió de còpies de seguretat, etc.), com també de la gestió d'actualitzacions de les versions i revisions de l'aplicació, admetent la possibilitat d'altres instal·lacions perifèriques operativament autònomes, que accedirien de la mateixa manera a la Base de dades centralitzades, contemplant la integració d'aquelles dades que es consideren comunes.